Αθήνα: 15.10.2014

Αρ. Πρωτ.: 4137

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Κοινωνικός Τουρισμός; Όχι για όλους…**

Με επιστολή της στους υπουργούς Εργασίας και Τουρισμού, η ΕΣΑμεΑ ζητά να αποκατασταθεί η κατάφορη αδικία που έχουν υποστεί οι συνταξιούχοι αναπηρίας και όλοι οι συνταξιούχοι του ΙΚΑ, οι οποίοι δεν δικαιούνται εισιτήρια κοινωνικού τουρισμού.

Μετά την κατάργηση της Εργατικής Εστίας, η οποία εφάρμοζε το πρόγραμμα κοινωνικού τουρισμού για όλους τους ασφαλισμένους που κατέβαλαν εισφορές υπέρ αυτής, δημιουργήθηκε ένα καθεστώς άνισης μεταχείρισης για τους συνταξιούχους του ΙΚΑ μεταξύ των οποίων και συνταξιούχοι αναπηρίας, οι οποίοι τα τελευταία τρία χρόνια είναι ο μόνοι που δεν έχουν το δικαίωμα ένταξής τους στα ισχύοντα προγράμματα κοινωνικού τουρισμού όπως εφαρμόζονται από τον ΕΟΤ, τον ΟΑΕΔ και τον ΟΓΑ.

Γι’ αυτούς τους συνταξιούχους του μεγαλύτερου συνταξιοδοτικού φορέα της χώρας στους οποίους έχουν επιβληθεί πρόσφατες μνημονιακές μειώσεις στις κύριες και επικουρικές συντάξεις η Πολιτεία δεν έχει προνοήσει την ένταξή τους σε κανένα από τα ισχύοντα προγράμματα Κοινωνικού Τουρισμού.

Η κατάσταση που έχει δημιουργηθεί την τελευταία τριετία δημιουργεί διακρίσεις μεταξύ εκείνων των πολιτών της χώρας που ανήκουν σε μία από τις πιο αδύναμες κοινωνικά και οικονομικά ομάδες του πληθυσμού, όπως είναι οι συνταξιούχοι αναπηρίας του ΙΚΑ, οι οποίοι έχασαν και την τελευταία κοινωνική παροχή που τους έδινε μια μικρή έστω απόλαυση όπως αυτή των θερινών διακοπών.

***Η επιστολή επισυνάπτεται.***

*Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.*

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ. [**www.esaea.gr**](http://www.esaea.gr/) και [**www.esamea.gr**](http://www.esamea.gr/) **.**